1-1-1

ส่วนที่ 1

ข้อมูลสรุป (Executive Summary)

บริษัท แชงกรี-ลา โฮเต็ล จำกัด (มหาชน) ประกอบธุรกิจหลักด้านโรงแรม เพื่อให้เช่าที่พักอาศัย
จำหน่ายอาหารและเครื่องดื่ม การประชุมและการจัดเลี้ยง พร้อมทั้งให้บริการอื่นๆ
อันเกี่ยวเนื่องกับธุรกิจโรงแรม

โรงแรมมีจุดเด่น คือ เป็นโรงแรมระดับห้าดาวที่อยู่ริมแม่น้ำแห่งเดียวที่ตั้งอยู่ติดสถานีรถไฟฟ้า
และมีจำนวนห้องพักมากที่สุด รวมทั้งมีห้องจัดประชุม สัมมนา
ห้องแสดงสินค้าจำนวนมากเพียงพอสำหรับความต้องการของลูกค้า
และมีสถานที่สวยงามสามารถดึงดูดนักท่องเที่ยวได้

ผลประกอบการ

ในปี 2548 โรงแรมแชงกรี-ลา
มีผลประกอบการดีขึ้นเนื่องจากจำนวนลูกค้าทั้งกลุ่มนักท่องเที่ยวและกลุ่มบริษัทเพิ่มขึ้น
ในรอบระยะเวลาบัญชีสิ้นสุด ณ วันที่ 31 ธันวาคม 2548 บริษัทมีกำไรก่อนรายการพิเศษ
ดอกเบี้ยจ่ายและภาษีเงินได้จำนวน 706.038 ล้านบาท เพิ่มขึ้นจากปี 2547 ซึ่งมีกำไร 640.527
ล้านบาท และมีกำไรสุทธิหลังรายการพิเศษ ดอกเบี้ยจ่ายและภาษีเงินได้เป็นจำนวน 484.548
ล้านบาท เพิ่มขึ้นจากปีก่อนซึ่งมีกำไรสุทธิจำนวน 431.627 ล้านบาท ทำให้กำไรสุทธิต่อหุ้นของปี
2548 เท่ากับ 3.73 บาท ในขณะที่ปี 2547 มีกำไรสุทธิต่อหุ้นเท่ากับ 3.32 บาท

การดำเนินงานของโรงแรม

ในปี 2548 บริษัทมีรายได้รวมจากการประกอบกิจการจำนวน 1,975.874 ล้านบาท
เพิ่มขึ้นจากปีก่อนจำนวน 101.812 ล้านบาทหรือคิดเป็นร้อยละ 5.4 โดยมีอัตราการเข้าพักร้อยละ
78.6 และมีอัตราค่าห้องพักถัวเฉลี่ยห้องละ 4,703 บาทเพิ่มขึ้นจากปีก่อน 210
บาทหรือคิดเป็นร้อยละ 4.7 มีรายได้ค่าห้องพัก 1,046.274 ล้านบาท เพิ่มขึ้นจากปีก่อนจำนวน
15.754 ล้านบาท เนื่องจากอัตราค่าห้องพักถัวเฉลี่ยเพิ่มขึ้น มีรายได้จากค่าอาหารและเครื่องดื่ม
765.793 ล้านบาท เพิ่มขึ้นจากปีก่อน 48.376 ล้านบาทหรือคิดเป็นร้อยละ 6.7
เนื่องจากรายได้ค่าอาหารและเครื่องดื่มถัวเฉลี่ยต่อลูกค้าหนึ่งรายเพิ่มขึ้น รายได้จากแผนกอื่นๆ
เพิ่มขึ้นจำนวน 37.683 ล้านบาท หรือคิดเป็นร้อยละ
29.9เนื่องจากธุรกิจสปาและเซอร์วิสอพาร์ทเมนท์ได้เปิดให้บริการเต็มปีเป็นปีแรก

ตลอดปี 2548
โรงแรมยังคงดำเนินการปรับปรุงการให้บริการในด้านต่างๆอย่างต่อเนื่องเพื่อให้ลูกค้าเกิดความพึงพอใจ
โดยการจัดฝึกอบรมพนักงานในด้านต่างๆ รวมถึงการฝึกอบรมเพื่อให้พนักงานทุกคนมีความสุภาพ
อ่อนโยน มีจิตสำนึกในความเป็นเจ้าบ้านที่ดีตามแบบฉบับของแชงกรี-ลา
ในส่วนของแผนกอาหารและเครื่องดื่มได้จัดให้มีรายการส่งเสริมการขายหลายรูปแบบรวมทั้งการนำพ่อครัวนานาชาติเข้ามาปรุงอาหารตามห้องอาหารต่างๆ
เพื่อขยายลูกค้าในกรุงเทพมหานครให้มาใช้บริการมากขึ้น นอกจากนี้โรงแรมยังได้ประชาสัมพันธ์ให้ชี่
เดอะสปา เป็นที่รู้จักมากขึ้นโดยการโฆษณาในนิตยสารสุขภาพและนิตยสารสปาต่างๆ

การปรับปรุงที่สำคัญ

ในปี 2548
โรงแรมได้ให้ความสำคัญกับการปรับปรุงในส่วนของเครื่องมือและอุปกรณ์อิเล็กทรอนิกส์ต่างๆ
มีการติดตั้งเครื่องทำความเย็นขนาดใหญ่บนชั้นห้องพักของโรงแรมและเปลี่ยนระบบกุญแจห้องพักแขกใหม่
โรงแรมได้มีการเปลี่ยนพรมในห้องแกรนด์บอลรูมใหม่หลังจากที่ได้ปรับปรุงและติดตั้งระบบโสตทัศนูปกรณ์ให้ทันสมัยในปี
2547 ไปแล้ว เพื่อให้เป็นห้องจัดเลี้ยงที่สมบูรณ์แบบ
ตอบสนองความต้องการของกลุ่มลูกค้าจัดเลี้ยงที่มีความเปลี่ยนแปลงอยู่ตลอดเวลา

1-1-2

โครงการก่อสร้างโรงแรมที่เชียงใหม่

การก่อสร้างโรงแรมใหม่ขนาด 280 ห้องในจังหวัดเชียงใหม่ยังคงดำเนินการอย่างต่อเนื่อง
จนถึงปัจจุบันได้มีการทำสัญญาแต่งตั้งผู้รับเหมาสำหรับงานก่อสร้างอาคารโรงแรม
งานเครื่องจักรกลและอิเล็กทรอนิกส์ รวมทั้งลิฟต์เรียบร้อยแล้ว
และคาดว่าโรงแรมจะเปิดให้บริการในเดือนกรกฎาคม 2550

เงินปันผล

คณะกรรมการเสนอให้จ่ายเงินปันผลแก่ผู้ถือหุ้นสำหรับปีสิ้นสุด ณ วันที่ 31 ธันวาคม 2548 ในอัตรา
1.50 บาทต่อหุ้น และเงินปันผลพิเศษเพื่อฉลองครบรอบ 20 ปีของโรงแรมอีกหุ้นละ 1.00 บาท
รวมเป็นหุ้นละ 2.50 บาท โดยจะเสนอให้ที่ประชุมสามัญผู้ถือหุ้นที่จะจัดให้มีขึ้นในวันที่ 27 เมษายน
2549 พิจารณาอนุมัติ ซึ่งหากที่ประชุมผู้ถือหุ้นดังกล่าวมีมติอนุมัติ
บริษัทจะดำเนินการจ่ายเงินปันผลให้แก่ผู้ถือหุ้นในวันที่ 25 พฤษภาคม 2549

การลงทุนในโครงการต่างๆ

ในปี 2548 โรงแรม Traders Yangon ซึ่งบริษัทถือหุ้นในอัตราร้อยละ 23.53 โดยผ่านบริษัทย่อย
มีรายได้ 5.83 ล้านเหรียญสหรัฐ ลดลงจากปีที่แล้วร้อยละ 4 โดยมีอัตราการเข้าพักลดลงร้อยละ
1.4 ในขณะที่อัตราค่าห้องพักถัวเฉลี่ยเพิ่มขึ้นร้อยละ 2.7
ซึ่งเป็นผลมาจากการประกาศย้ายเมืองหลวงออกจากกรุง Yangon
และเหตุการณ์ระเบิดที่เกิดขึ้นใกล้โรงแรม
สถานการณ์การเมืองในสหภาพเมียนมาร์โดยส่วนใหญ่ยังคงไม่เปลี่ยนแปลง
และโรงแรมคาดว่าจะรักษาสถานภาพในฐานะเป็นโรงแรมระดับหนึ่งไว้ได้เช่นที่ผ่านมา

แนวโน้มในอนาคต

การท่องเที่ยวแห่งประเทศไทยได้คาดการณ์ว่าในสองถึงสามปีข้างหน้าจะมีนักท่องเที่ยวเข้ามาเที่ยวในประเทศไทยเป็นจำนวน
20
ล้านคนซึ่งการเพิ่มขึ้นของนักท่องเที่ยวดังกล่าวทำให้คาดว่าธุรกิจของโรงแรมจะยังคงเติบโตขึ้นโดยเฉพาะลูกค้าในกลุ่มนักท่องเที่ยว
การจัดประชุมสัมมนา การจัดแสดงนิทรรศการ ทั้งที่อยู่ในภูมิภาคเดียวกันและที่อื่นๆ นอกจากนี้
การใช้นโยบายราคาขายโดยอิงกับอัตราการเข้าพักในแต่ละช่วงเวลาและการขึ้นราคาค่าห้องพักก็จะทำให้อัตราค่าห้องพักถัวเฉลี่ยเพิ่มขึ้น

จากการที่โครงการ “บัตรคลับแชงกรี-ลา”
ซึ่งเป็นรายการส่งเสริมการขายของส่วนอาหารและเครื่องดื่มของโรงแรมประสบความสำเร็จเป็นอย่างมากในปีที่ผ่านมา
โรงแรมจึงได้จัดให้มีรายการส่งเสริมการขายดังกล่าวในปีนี้อีก
โดยมุ่งเน้นลูกค้าที่เป็นคนไทยและชาวต่างชาติที่พักอาศัยอยู่ในประเทศไทย และในปี 2549
นี้โรงแรมจะได้ร่วมกับบริษัทผู้ให้บริการบัตรเครดิตต่างๆจัดรายการส่งเสริมการขายเช่นเดียวกับปีก่อน

รางวัลต่างๆที่ได้รับ

ในปี 2548 โรงแรมแชงกรี-ลาได้รับการคัดเลือกให้เป็นโรงแรมดีเด่นในด้านต่างๆ ดังนี้

โรงแรม

-   เป็นโรงแรมที่ดีที่สุดสำหรับนักธุรกิจอันดับห้า จากผู้อ่านนิตยสาร Conde Nast Traveler,
    UK ฉบับเดือนกันยายน 2548

1-1-3

-   เป็นโรงแรมที่ดีที่สุดอันดับยี่สิบจากยี่สิบห้าอันดับแรกของโรงแรมในภูมิภาคเอเชีย โดยนิตยสาร
    Travel & Leisure, US ฉบับเดือนกรกฎาคม 2548

-   เป็นโรงแรมที่น่าพักที่สุดแห่งหนึ่งของโลก จากผู้อ่านนิตยสาร Conde’ Nast Traveler, US
    ฉบับเดือนมกราคม 2548

-   เป็นโรงแรมในเมืองสำหรับชาวต่างชาติที่ดีที่สุดอันดับสี่ จากผู้อ่านหนังสือพิมพ์ The Daily
    Telegraph, UK ฉบับเดือนตุลาคม 2548

ห้องอาหาร

-   ห้องอาหารแอนเจลินีได้รับการคัดเลือกจากนิตยสาร “Bangkok Dining &
    Entertainment Guidebook” ฉบับเดือนพฤศจิกายน 2548
    ให้เป็นห้องอาหารอิตาเลียนที่ดีที่สุดในกรุงทพมหานคร เป็นปีที่ 8 ติดต่อกัน

-   ห้องอาหาร NEXT2 Café & Terrace ได้รับการคัดเลือกจากนิตยสาร “Bangkok Dining
    & Entertainment Guidebook” ฉบับเดือนพฤศจิกายน 2548
    ให้เป็นหนึ่งในสามอันดับแรกของห้องอาหารบุฟเฟ่ต์ที่ดีที่สุดในกรุงเทพมหานคร

-   ห้องอาหารจีนแชงพาเลซได้รับรางวัลในด้านสุขอนามัย “Metro High 5’s Award 2005”
    จากนิตยสาร “Bangkok Metro” ฉบับเดือนกันยายน 2548

สปา

ชี่ เดอะสปา ซึ่งเป็นสปาแห่งแรกของกลุ่มโรงแรมแชงกรี-ลา ได้รับรางวัลในด้านต่างๆ ดังนี้

-   ได้รับยกย่องว่าเป็นสปาที่มีเสน่ห์ที่สุดแห่งหนึ่งในโลกจากนิตยสาร SPA Magazine, US
    ฉบับเดือนมกราคม 2548

-   เป็นสปาใหม่ที่ดีที่สุด จากผู้อ่านนิตยสาร TTG Asia, TTG China, TTGmice, BTN Asia
    Pacific and BTN China ฉบับเดือนกันยายน 2548

-   ได้รับรางวัล “Urban Spa of the Year” ในงาน Baccarat AsiaSpa Awards 2005
    โดย AsiaSpa Magazine, Hong Kong ฉบับเดือนพฤศจิกายน-ธันวาคม 2548

-   ได้รับรางวัล “Spa Interior of the Year” ในงาน Baccarat AsiaSpa Awards
    2005 โดย AsiaSpa Magazine, Hong Kong ฉบับเดือนพฤศจิกายน-ธันวาคม 2548